นายกฯ บินไป “พนมเปญ” ร่วมประชุมสุดยอด “ผู้นำอาเซียน”
นายกรัฐมนตรี พร้อมภริยา ออกเดินทางไปร่วมการประชุมสุดยอดอาเซียนที่กรุงพนมเปญ ประเทศกัมพูชา พร้อมหยิบยกประเด็นสำคัญเสริมสร้างประชาคมอาเซียน รักษาสันติภาพและความมั่นคงในภูมิภาค
นายกรัฐมนตรี พร้อมภริยา ออกเดินทางไปร่วมการประชุมสุดยอดอาเซียนที่กรุงพนมเปญ ประเทศกัมพูชา พร้อมหยิบยกประเด็นสำคัญเสริมสร้างประชาคมอาเซียน รักษาสันติภาพและความมั่นคงในภูมิภาค
10 พ.ย. 2565

ผู้สื่อข่าวรายงานว่าเมื่อช่วงเช้าที่ผ่าน (10 พ.ย. 65) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา ออกเดินทางจากท่าอากาศยาน 2 กองบิน 6 เพื่อเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา ระหว่างวันที่ 10-13 พฤศจิกายน 2565
การประชุมครั้งนี้ถือเป็นบทสรุปของการดำรงตำแหน่งประธานอาเซียนของกัมพูชาในปี 2565 ภายใต้แนวคิดหลัก “อาเซียน เอ.ซี.ที : รับมือความท้าทายร่วมกัน” (ASEAN A.C.T.: Addressing Challenges Together) ทั้งนี้ กัมพูชาจะทำหน้าที่ประธานอาเซียนต่อไปจนถึงวันที่ 31 ธันวาคม 2565
โดยประเด็นสำคัญที่จะมีการหยิบยกและไทยมุ่งผลักดัน อาทิ การเสริมสร้างประชาคมอาเซียน เพื่อรับมือกับความท้าทายร่วมกัน เช่น ด้านสาธารณสุข และด้านเศรษฐกิจ เป็นต้น การสร้างโอกาสสำหรับอนาคตที่ยั่งยืน และการรักษาสันติภาพและความมั่นคงในภูมิภาค โดยมี key message ในการประชุมสุดยอดฯ ครั้งนี้ คือ “สร้างปัจจุบันให้เข้มแข็ง – ร่วมแรงสู่อนาคต – เคารพวิถีอาเซียน”